Diari Oficial de la Generalitat Valenciana


Sumari del DOGV 4664, del 07-01-2004 (2003/13243)

ORDE de 24 de novembre del 2003, de la Conselleria d'Indústria, Comerç i Turisme, per la qual aprova la Carta de Servicis de Subvencions a la PIME Comercial.
-------------------------------------------------------------------------------------------------------------------------------------------------------------

### Dades del document

Número de DOGV
:   4664

Data del DOGV
:   07-01-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13301


Data del document
:   24-11-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * petita i mitjana indústria
    * ciutadà
    * relació administració-administrat
    * petita i mitjana empresa
    * legislació
    * empresa comercial
    * norma de qualitat

ORDE de 24 de novembre del 2003, de la Conselleria d'Indústria, Comerç i Turisme, per la qual aprova la Carta de Servicis de Subvencions a la PIME Comercial. [2003/13381]
  
El Decret 191/2001, de 18 de desembre, del Govern Valencià, que va aprovar la Carta del Ciutadà de la Comunitat Valenciana i va regular les cartes de servicis en la Generalitat Valenciana, establix en el seu article 6 que la Carta del Ciutadà de la Comunitat Valenciana, serà objecte de desenvolupament a través de cartes de servicis sectorials i especifiques que plasmaran els estàndards de qualitat a què s'ajustarà la prestació dels servicis públics d'acord amb els principis marc arreplegats en la Carta.
  
La Direcció General de Comerç i Consum ha elaborat una carta de servicis en matèria de subvencions a la PIME comercial, que d'acord amb el que establix l'article 12.2 del Decret 191/2001, de 18 de desembre, ha sigut informada favorablement per la Direcció General de Telecomunicacions i Modernització.
  
Per tot això, i en ús de les facultats assignades per l'article 12.1 del Decret 191/2001, de 18 de desembre, del Govern Valencià, pel qual s'aprova la carta del ciutadà de la Comunitat Valenciana i es regulen les cartes de servicis en la Generalitat Valenciana,
  
ORDENE
  
Article 1
  
Aprovar la carta de servicis corresponent a Subvencions a la PIME Comercial, d'acord amb el contingut establit en l'annex d'esta orde.
  
Article 2
  
Ordenar la publicació de la present disposició en el Diari Oficial de la Generalitat Valenciana.
  
Article 3
  
La carta de servicis de Subvencions a la PIME Comercial estarà disponible per al públic a través de l'adreça d'internet www.gva.es en l'apartat d'atenció al ciutadà o en www.gva.es/carta, a partir de la publicació de la present orde en el Diari Oficial de la Generalitat Valenciana. Tot això sense perjuí d'altres accions divulgatives que, si és procedent, s'adopten.
  
València, 24 de novembre del 2003
  
El conseller d'Indústria, Comerç i Turisme,
  
MIGUEL PERALTA VIÑES
  
ANNEX
  
Carta de Servicis de Subvencions a la PIME Comercial
  
La Direcció General de Comerç i Consum i els Servicis Territorials de Comerç tenen entre els seus objectius gestionar les ajudes en matèria de modernització de la PIME comercial de la Comunitat Valenciana.
  
Estos servicis gestionen i concedixen ajudes per a la realització d'inversions per part de les PIME comercials valencianes destinades a la millora de la seua posició competitiva en el mercat, a la implantació de noves tècniques comercials i a l'accés a les noves tecnologies.
  
Atenem les seues necessitats d'informació de forma presencial en les nostres oficines (vegeu taula adjunta d'oficines i horaris), per telèfon, correu, fax; podent consultar la situació administrativa del seu expedient.
  
També atenem les seues necessitats d'informació a través d'internet. En este sentit i per a evitar-li que es desplace a les nostres oficines, li facilitem en la nostra pàgina web:
  
Normativa d'aplicació
  
Resum informatiu de les ajudes disponibles
  
Impresos, documentació a aportar i instruccions de tramitació.
  
Relació d'entitats financeres col·laboradores.
  
Així mateix tramitem totes les seues consultes, dubtes, aclariments, reclamacions o queixes.
  
Compromisos de qualitat amb els ciutadans:
  
Rapidesa i atenció personalitzada:
  
Disposa d'informació actualitzada a través de la web de la conselleria sobre les subvencions que pot sol·licitar. Esta informació està disponible des del mateix dia de la publicació de l'orde en el Diari Oficial de la Generalitat Valenciana (DOGV).
  
Oferim informació de forma immediata en els nostres punts d'atenció al públic i, si ho sol·licita estudiem el seu cas, en un termini de 3 dies laborables, procediment que inclou una entrevista personal.
  
Eficàcia i fiabilitat:
  
Contestem de forma expressa i personalitzada, a totes les sol·licituds de subvencions presentades en termini, una vegada han sigut resoltes.
  
Contestem, en un termini de 15 dies hàbils, a totes les incidències que es plantegen amb posterioritat a la notificació de la resolució favorable de concessió de l'ajuda.
  
Notifiquem, durant l'any en curs, els imports que van a transferir-se a tots els sol·licitants als qui s'haja concedit subvenció.
  
Transparència:
  
Podrà seguir el grau de compliment dels compromisos d'esta Carta de Servicis, consultant els indicadors de qualitat en la nostra pàgina web o en la pàgina www.gva.es/carta
  
Ajudeu-nos a prestar un millor servici
  
Tingueu en compte que els procediments administratius tenen terminis, informeu-vos-en i no els esgoteu.
  
Ajudeu-nos a agilitar el nostre treball aportant-nos tota la documentació necessària i indicada en els impresos, els quals mantenim actualitzats.
  
Si teniu qualsevol problema amb el nostre servici o voleu aportar-hi suggeriments, us preguem que empreu els impresos normalitzats que, a l'efecte, trobareu en qualsevol de les oficines de registre de la Generalitat Valenciana, en la nostra pàgina web o en la pàgina web www.gva.es, en l'apartat d'atenció al ciutadà.
  
Directori
  
Conselleria d'Indústria, Comerç i Turisme
  
Direcció General de Comerç i Consum, c/ Colom, 32, 46477 València
  
Servei Territorial de Comerç d'Alacant, c/ Churruca, 29, edifici PROP, 03074 Alacant.
  
Servei Territorial de Comerç de Castelló, av. Germans Bou, 47, edifici PROP, 12786 Castelló.
  
Servei Territorial de Comerç de València, c/ Gregorio Gea, 27, edifici PROP I, 46135 València.
  
Registre i informació
  
Telèfon: 012
  
www.gva.es/indústria
  
jltqmaizyjsw@pxo.gm
  
Horari d'atenció al públic:
  
De dilluns a divendres: 09.00 a 14.00 hores
  
Dimarts i dijous de 17.00 a 19.00 hores
  
Per a major informació sobre horaris, consulten en cada centre.